**საგრანტო კონკურსი:**

**შეზღუდული შესაძლებლობის მქონე პირთა ორგანიზაციებისა და სამოქალაქო საზოგადოების ორგანიზაციების ადვოკატირების ძალისხმევის მხარდაჭერა შშმ პირთა უფლებების შესახებ კანონის განხორციელების გასაუმჯობესებლად**

**2022 წლის 5 დეკემბერი**

ევროპის ფონდი აცხადებს საგრანტო კონკურსს შიდა ქართლში, ქვემო ქართლში, კახეთსა და სამცხე-ჯავახეთში მოქმედი შშმ პირთა და სამოქალაქო საზოგადოების ორგანიზაციებისათვის, რომლებიც შშმ პირთა უფლებების კანონის უკეთ აღსრულებისათვის საქმიანობენ. საგრანტო კონკურსი მიზნად ისახავს თანამონაწილეობითი სამოქალაქო მონიტორინგისა და ადვოკატირების მხარდაჭერით, უფრო ანგარიშვალდებული და გამჭვირვალე საჯარო პოლიტიკის შემუშავების ხელშეწყობას. კონკურსი ასევე მიმართულია შშმ პირთა და სამოქალაქო საზოგადოების ორგანიზაციების შესაძლებლობების გაძლიერებისკენ, როგორც ინსტიტუციური უნარების, ასევე, სხვადასხვა თემატური მიმართულებით, რათა მათ უკეთ შეძლონ თავიანთი მისიის შესრულება.

საგრანტო კონკურსი ცხადდება პროექტის ***შეზღუდული შესაძლებლობის მქონე პირთა უფლებების შესახებ კანონის განხორციელების ადვოკატირება*** ფარგლებში, რომელსაც კოალიცია დამოუკიდებელი ცხოვრებისათვის უძღვება.

**ევროპის ფონდის შესახებ**

ევროპის ფონდის მისიაა, პრაქტიკული პროგრამების განხორციელებით, საშუალება მისცეს მოქალაქეებს წვლილი შეიტანონ სოციალური სამართლიანობის დამკვირდებასა და ეკონომიკური კეთილდღეობის ზრდაში, რათა გაუმჯობესდეს მათი და მათ გარშემომყოფთა ცხოვრება. ფონდის პროგრამები სამოქალაქო საზოგადოების ორგანიზაციებსა და აქტივისტებს ისეთი შედეგების მიღწევაში ეხმარება, რომლებიც პასუხობს კონკრეტული თემის საჭიროებებს. ევროპის ფონდი თანამონაწილეობითი მიდგომით მუშაობს. ეს მიდგომა სამოქალაქო საზოგადოების წარმომადგენლებს შესაძლებლობას აძლევს, თავად გამოავლინონ თემისთვის მწვავე საკითხები და პრობლემის გადაჭრის ეფექტური გეგმა დასახონ. ამავდროულად, საზოგადოებაში ხელშესახებ ცვლილებაზე მოთხოვნის გასაჩენად, ფონდი თემებისა და ინტერესთა ჯგუფების მობილიზებას ახდენს იდენტიფიცირებული პრობლემის გარშემო. ფონდი ასევე თვლის, რომ რეალური და მდგრადი დემოკრატიული ცვლილებების დანერგვა შეუძლებელია კონკრეტული პრობლემური საკითხების გარშემო სხვადასხვა დაინტერესებული მხარეების გაერთიანების გარეშე. სწორედ ამ მიზეზით, ევროპის ფონდისთვის პრიორიტეტულია საჯარო, კერძო და სამოქალაქო სექტორებს შორის ისეთი პარტნიორობის განვითარება და ხელშეწყობა, რომელიც კონსენსუსის მიღწევას და მონაწილეობით მიდგომებზე დაფუძნებულ გადაწყვეტილების მიღების პროცესს უზრუნველყოფს.

ევროპის ფონდის სამოქალაქო საზოგადოების განვითარების ხედვას მისი პროგრამებისა და საგრანტო საქმიანობით ახორციელებს და პროცესში შემდეგი მანდატებით ხელმძღვანელობს: სამოქალაქო მონიტორინგი, კორპორატიული და საზოგადოებრივი ფილანტროპია, მტკიცებულებებზე დაფუძნებული ადვოკატირება და საჯარო პოლიტიკის შემუშავება, საზღვრისპირა და თემთაშორისი თანამშრომლობა, გენდერული თანასწორობა, ახალგაზრდების ინტეგრაცია, საჯარო და კერძო სექტორებს შორის თანამშრომლობა და ღია კარის პროგრამა.

**პრობლემის აღწერა**

გაეროს შშმ პირთა უფლებების კონვენციით გათვალისწინებული ვალდებულებების შესრულებისათვის, საქართველომ შშმ პირთა უფლებების შესახებ კანონი მიიღო, რომელიც 2021 წლის იანვარში შევიდა ძალაში. მიუხედავად იმისა, რომ კანონის მიღება მნიშვნელოვანი წინგადადგმული ნაბიჯია, შშმ პირებს ჯერ კიდევ არ შეუძლიათ თანაბარი უფლებებით სარგებლობა, რადგან, როგორც ადგილობრივი, ისე ცენტრალური ხელისუფლება აჭიანურებს და ხშირად წინააღმდეგობას უწევს არსებული საკანონმდებლო ჩარჩოს აღსრულებას. ამავდროულად, შშმ პირთა და სამოქალაქო საზოგადოების ორგანიზაციები, რომლებიც შშმ პირთა უფლებებზე, ან შშმ პირებთან და მათი ოჯახის წევრებთან მუშაობენ, არ აქვთ საჭიროებების, პრიორიტეტებისა და უფლებების უკეთ ადვოკატირებისათვის აუცილებელი უნარები. ეს განსაკუთრებით ეხება იმ ორგანიზაციებს, რომლებიც მუშაობენ სოფლებსა და ეთნიკური უმცირესობებით დასახლებულ რეგიონებში.

შშმ პირთა უფლებების შესახებ კანონის უკეთ აღსრულების ხელშესაწყობად, კოალიციამ დამოუკიდებელი ცხოვრებისათვის, ევროპის ფონდთან თანამშრომლობით, პროექტის ინიცირება მოახდინა, რომლის მიზანია შშმ პირთა ორგანიზაციების და შშმ საკითხებზე მომუშავე სხვა ორგანიზაციების გაძლიერება, ადგილობრივ და ცენტრალურ ხელისუფლებასთან ეფექტურად თანამშრომლობისათვის და შშმ პირების მიმართ თანასწორი მოპყრობის ადვოკატირება, როგორც ეს კანონით არის გათვალისწინებული.

ევროპის ფონდი, თავისი მისიისა და მანდატის ფარგლებში, ფოკუსირებას მოახდენს სამოქალაქო საზოგადოების და შშმ პირთა ორგანიზაციების შესაძლებლობების გაძლიერებაზე, როგორც ინსტიტუციური უნარების, ასევე, სხვადასხვა თემატური მიმართულებით, რათა მათ უკეთ შეძლონ თავიანთი როლის და შესაბამისად, მისიის შესრულება.

ფონდის, როგორც „ინფრასტრუქტურული“ ორგანიზაციის (რესურსებით უზრუნველყოფილი და ინსტიტუციურად ძლიერი ორგანიზაცია, რომლის ძირითადი საქმიანობა სამოქალაქო საზოგადოების განვითარების მხარდაჭერაა) ძალისხმევა საქართველოში სამოქალაქო თანამონაწილეობისა და დემოკრატიული მმართველობის ხელშეწყობისკენ არის მიმართული.  ფონდი არაერთი წელია მხარს უჭერს სამოქალაქო საზოგადოების და შშმ პირთა ორგანიზაციების შესაძლებლობების გაძლიერებას, რათა მათ, თავის მხრივ, ხელი შეუწყონ ანგარიშვალდებული, საჭიროებებზე დაფუძნებული და გამჭვირვალე საჯარო პოლიტიკის შემუშავებას ქვეყანაში. ფონდის შესაძლებლობების განვითარების მიდგომა ორგანიზაციებს და მათ თანამშრომლებს მოტივაციას აძლევს და ეხმარება, რომ შეიძინონ ცოდნა და საჭირო უნარები, რათა უფრო ეფექტური და მდგრადი გახადონ საკუთარი საქმიანობა. ეს მიდგომა საჭიროებებსა და მოთხოვნებზე დაფუძნებული განგრძობითი პროცესია, რომელიც ისეთ მრავალფეროვან ინსტრუმენტებს მოიცავს, როგორიცაა თემატური სასწავლო აქტივობები, შესაძლებლობების განვითარების ვორქშოფები, რომლებიც ხელს უწყობს სექტორთა შორის ცოდნის გაცვლას, გამოცდილების გაზიარებაზე მიმართული საერთაშორისიო და ადგილობრივი ღონისძიებები, პრაქტიკული სასწავლო შესაძლებლობები და სხვ.

ევროპის ფონდის შესაძლებლობების განვითარების მიდგომის ერთ-ერთი მნიშვნელოვანი ასპექტი ორგანიზაციული განვითარების ინიციატივაა, რომელიც სამოქალაქო საზოგადოების ორგანიზაციებს ინსტიტუციური შესაძლებლობის განვითარებისათვის ფოკუსირებულ რჩევებს აწვდის შემდეგი ექვსი მიმართულებით: საბჭოს მმართველობა, პროგრამის მართვა, ფინანსური მართვა, ადამიანური რესურსების მართვა, კომუნიკაცია და თანხების მოძიება.

საგრანტო კონკურსში გამარჯვებულ სამოქალაქო საზოგადოების და შშმ პირთა ორგანიზაციებს ექნებათ უნიკალური შანსი, რომ, ერთის მხრივ, თავიანთ ბენეფიციართა საჭიროებების მოგვარებაზე მიმართული თანამონაწილეობითი სამოქალაქო მონიტორინგისა და ადვოკატირების პროექტები შეიმუშაონ და მეორეს მხრივ, ფონდის მხრიდან მიიღონ ტექნიკური და ფინანსური მხარდაჭერა, ორგანიზაციის ინსიტიტუციური შესაძლებლობებისა და სხვადასხვა თემატური მიმართულებით ცოდნის გასაუმჯობესებლად.

**საგრანტო კონკურსის მიზანი და ამოცანები**

საგრანტო კონკურსის მიზანია შიდა ქართლში, ქვემო ქართლში, კახეთსა და სამცხე-ჯავახეთში მოქმედი სამოქალაქო საზოგადოების და შშმ პირთა ორგანიზაციების ძალისხმევის მხარდაჭერა, რომელიც მიმართულია შშმ პირების უფლებების ხელშეწყობასა და დაცვაზე. კონკურსის მთავარი ამოცანებია:

1. თანამონაწილეობითი სამოქალაქო მონიტორინგისა და ადვოკატირების მხარდაჭერით, გამჭვირვალე და ანგარიშვალდებული საჯარო პოლიტიკის შემუშავების ხელშეწყობა, რომელიც შეზღუდული შესაძლებლობის მქონე პირთა შესახებ კანონის აღსრულების გაუმჯობესებისკენ იქნება მიმართული.
2. შშმ პირთა და სამოქალაქო საზოგადოების ორგანიზაციების შესაძლებლობების გაძლიერება, როგორც ინსტიტუციური უნარების, ასევე, სხვადასხვა თემატური მიმართულებით, რათა მათ უკეთ შეძლონ თავიანთი მისიის შესრულება.

**შერჩევის კრიტერიუმები**

ევროპის ფონდი საკონკურსო განაცხადების შეფასებისას შემდეგი ***ძირითადი კრიტერიუმებით***იხელმძღვანელებს:

1. დამაჯერებელი, მტკიცებულებებზე დაფუძნებული (არებული კვლევები და გამოკითხვები) დასაბუთება სამოქალაქო მონიტორინგისა და ადვოკატირებისათვის შერჩეული საკითხის მნიშვნელობასა და აუცილებლობაზე, შშმ პირთა შესახებ საქართველოს კანონის და შშმ პირთა უფლებების შესახებ გაეროს კონვენციის დებულებების სათანადო შესრულებისათვის.
2. შედეგებზე ორიენტირებული, შესრულებადი და საჭიროებებზე დაფუძნებული სამოქმედო გეგმა, რომელიც სამოქალაქო მონიტორინგისა და ადვოკატირებისპროცესში მოქალაქეთა ფართო თანამონაწილეობას[[1]](#footnote-1) ითვალისწინებს

და და გარკვევით აღწერს მონიტორინგის[[2]](#footnote-2), ადვოკატირებისა[[3]](#footnote-3) მოქალაქეთა მობილიზების[[4]](#footnote-4) მეთოდებს;

1. სამოქალაქო მონიტორინგისა და ადვოკატირების პროცესში, შშმ პირთა ორგანიზაციებთან, სსო-ებთან, მედიასთან და საჯარო მოხელეებთან თანამშომლობის ეფექტური და კარგად გააზრებული სტრატეგია, რომელიც სამიზნე ჯგუფებისთვის დადებითი ცვლილებების მიღწევას ემსახურება;
2. შშმ პირთა ორგანიზაციების, სსო-ებისა და მათი სამიზნე ჯგუფების გაძლიერების ეფექტური სამოქმედო გეგმა, რომელიც უზრუნველყოფს მათ აღჭურვას კვალიფიციური სამოქალაქო მონიტორინგისა და ადვოკატირების განხორციელებისთვის საჭირო ცოდნითა და უნარებით, და ხელს შეუწყობს ადგილობრივი სამოქალაქო რესურსის მდგრად განვითარებას;
3. მონიტორინგისა და შეფასების ეფექტური გეგმა (ლოგიკური მოდელი), რომელიც სანდო რაოდენობრივ ან/და თვისებრივ საბაზისო მონაცემებს და ინდიკატორებს მოიცავს პროექტის შედეგების გასაზომად;
4. პროექტის ზეგავლენის მასშტაბი და რელევანტურობა;
5. მოსალოდნელი შედეგების მდგრადობა (რაც, შესაძლოა, მიემართებოდეს პროექტის განხორციელებასთან დაკავშირებულ საქმიანობას, სისტემებს/სტრუქტურებს, ცოდნასა და მიღწეულ შედეგებს);
6. პროექტის ხარჯთეფექტურობა.

საპროექტო განაცხადების შეფასების პროცესში, ფონდი ასევე ***ზოგად კრიტერიუმებთან*** შესაბამისობას გაითვალისწინებს:

1. კონკურსის მიზნებთან, ამოცანებთან და პირობებთან შესაბამისობა;
2. ევროპის ფონდის მისიასა და მანდატთან შესაბამისობა;
3. პროექტის მეთოდოლოგიის ეფექტურობა, რეალისტურობა და მიზანზე ფოკუსირება;
4. შიდა და გარე რისკების დასაბუთებული ანალიზი და მათი დაძლევის ეფექტური მეთოდები;
5. მთავარი ინტერესთა ჯგუფების მიერ პროექტში მონაწილეობის გაცხადებული მზადყოფნა და კონკრეტული ინფორმაცია პროექტის ფორმალური და არაფორმალური პარტნიორების შესახებ;
6. ორგანიზაციის შესაბამისი გამოცდილება, რაც გულისხმობს: ა) განმახორციელებელი გუნდის ან/და მოწვეული ექსპერტების კვალიფიკაციას; ბ) სამოქალაქო მონიტორინგისა და ადვოკატირების წარსულ გამოცდილებას; და გ) გრანტის მართვას;
7. გენდერული ანალიზი, პროექტის აქტივობებსა და გადაწყვეტილების მიღების პროცესში ქალებისა და მამაკაცების თანაბარი ჩართულობისა და პროექტის შედეგებზე მათი თანაბარი წვდომის დასასაბუთებლად (დეტალური ინფორმაცია გენდერთან დაკავშირებულ საკითხებზე ხელმისაწვდომია თანდართულ კითხვარში და ფონდის ვებგვერდზე: <https://epfound.ge/static/file/202110281735-gender_mainstreaming_checklist_geo.pdf>;

არ არის საჭირო კითხვარში წარმოდგენილ კითხვებს ცალკე უპასუხოთ. აუცილებელია რომ კითხვარში აღნიშნული საკითხების ინტეგრირება მოახდინოთ საპროექტო განაცხადის რელევანტურ ნაწილებში. ასევე, ეს საკითხები პროექტის მონიტორინგის და შეფასების პერიოდში გამოიყენოთ.

1. უმცირესობებთან დაკავშირებული საკითხების ანალიზი, რაც უმცირესობების წარმომადგენლებზე პროექტის საქმიანობისა და მოსალოდნელი შედეგების პირდაპირ ან ირიბ ზეგავლენას მიემართება (დეტალური ინფორმაცია უმცირესობებთან დაკავშირებულ საკითხებზე ხელმისაწვდომია თანდართულ კითხვარში და ფონდის ვებგვერდზე <https://epfound.ge/static/file/202110281828-minority-checklist-geo.pdf>; არ არის საჭირო კითხვარში წარმოდგენილ კითხვებს ცალკე უპასუხოთ. აუცილებელია რომ კითხვარში აღნიშნული საკითხების ინტეგრირება მოახდინოთ საპროექტო განაცხადის რელევანტურ ნაწილებში. ასევე, ეს საკითხები პროექტის მონიტორინგის და შეფასების პერიოდში გამოიყენოთ.

**შერჩევის პროცესი**

შერჩევის ობიექტური და არადისკრიმინაციული პროცესის უზრუნველსაყოფად, საპროექტო წინადადებებს ევროპის ფონდის მიერ მოწვეული დამოუკიდებელ ექსპერტთა საბჭო განიხილავს. გრანტის გაცემის თაობაზე საბოლოო გადაწყვეტილებას ფონდი მიიღებს. ფონდი უფლებას იტოვებს, არ შეარჩიოს არც ერთი განაცხადი იმ შემთხვევაში, თუ სათანადოდ ვერ დააკმაყოფილებს შერჩევის კრიტერიუმებს. განხილვის პროცესში, შესაძლოა, ფონდმა განმცხადებელს დამატებითი ინფორმაციის წარდგენა მოსთხოვოს სამი სამუშაო დღის ვადაში.

**შედეგების შეფასება**

შერჩევის პროცესში განსაკუთრებული ყურადღება მიექცევა პროექტის შედეგების შესაფასებლად შემოთავაზებულ კრიტერიუმებსა და მექანიზმებს. საპროექტო წინადადება უნდა მოიცავდეს პროექტის შეფასების კრიტერიუმებს, ინდიკატორებს პროექტის შედეგებისა და ზეგავლენის გასაზომად, და შესაბამის საბაზისო მონაცემებს. შესაძლოა, ფონდმა საგრანტო პროექტის შეფასება განახორციელოს იმის დასადგენად, თუ რამდენად მოხდა პროექტის ფარგლებში დასახული მიზნებისა და ამოცანების მიღწევა.

**დაფინანსება**

საკონკურსო პროექტისთვის გათვალისწინებული საგრანტო თანხის მაქსიმალური ოდენობა შეადგენს **70,000 ლარს.** პროექტის ხანგრძლივობა უნდა იყოს **12-დან 16 თვემდე.**

საგრანტო თანხების გამოყენება შესაძლებელია მხოლოდ პროექტის განხორციელებასთან პირდაპირ დაკავშირებული საქმიანობების დასაფინანსებლად. საგრანტო თანხის გამოყენება არ შეიძლება ორგანიზაციის მიმდინარე ხარჯების ან ვალების დასაფარად, სამშენებლო მიზნებისთვის ან უძრავი ქონების შესასყიდად.

* საგრანტო თანხების გამოყენება შესაძლებელია შემდეგი მიზნებისთვის:
* მონაცემებისა და ფაქტების შეგროვებასთან დაკავშირებული ხარჯი;
* პროექტის განხორციელებასთან დაკავშირებული პირდაპირი ხარჯი (მაგ. ფართის დაქირავება, თარგმანი, და ა.შ.);
* კომუნიკაციის ხარჯი (ტელეფონი, ფაქსი, ელ-ფოსტა);
* პროპორციულად განაწილებული ხელფასები პროექტის ძირითადი განმახორციელებლებისთვის (მაგ. დირექტორი, ბუღალტერი) და ზომიერი ჰონორარები პროექტის ექსპერტებისთვის. განმცხადებელმა ფონდს დეტალური ინფორმაცია უნდა მიაწოდოს პროექტის მონაწილეთა ხელფასებისა და პროექტის საქმიანობისთვის დახარჯული საათების რაოდენობის შესახებ;
* პროექტის მონაწილეთა ტრანსპორტირება;
* შეზღუდული ოდენობით ტექნიკისა (მაგ. კომპიუტერი, პროგრამული უზრუნველყოფა) და საკანცელარიო ნივთების შეძენა;
* პროექტთან უშუალოდ დაკავშირებული სხვა ხარჯები.

ევროპის ფონდი არ აფინანსებს:

* ჰუმანიტარულ პროექტებს;
* რომელიმე პოლიტიკური პარტიის მხარდაჭერას (თუმცა, შესაძლოა პროექტის საქმიანობის მხარდაჭერა, რომელიც ყველა პოლიტიკური პარტიის ჩართულობას მოიაზრებს ისეთ საკითხებზე, როგორიცაა, მაგ. საარჩევნო პროცესი, თუ აღნიშნული აქტივობა თანამონაწილეობითი, მიუკერძოებელი და ობიექტურია);
* პოლიტიკური მიზნების ლობირებას (შესაძლოა, ფონდმა მხარი დაუჭიროს მხოლოდ საზოგადოებრივი და სოციალური სარგებლის მომტანი საკითხების ლობირებას);
* განმცხადებლის სასამართლო საქმეების განხილვას ან სასამართლო დავებს;
* რელიგიურ საქმიანობას;
* კომერციული მიზნით განხროციელებულ სამშენებლო პროექტებს;
* ნებისმიერი სახის სამხედრო აქტივობას;
* მცირე სესხებსა და კრედიტებს სტარტაპებისთვის;
* თეორიულ და ბაზრის კერძო კვლევებს;
* სასწავლო სტიპენდიებსა და სამოგზაურო გრანტებს;
* სამედიცინო აღჭურვილობის შესყიდვას.

**ვის შეუძლია განაცხადის წარმოდგენა**

განაცხადების წარმოდგენა შეუძლიათ რეგისტრირებულ შშმ პირთა და სამოქალაქო საზოგადოების ორგანიზაციებს, ასევე ორგანიზაციების ქსელებსა და კოალიციებს, რომლებიც მუშაობენ შიდა ქართლში, ქვემო ქართლში, კახეთსა და სამცხე-ჯავახეთში. პრიორიტეტი მიენიჭებათ იმ ორგანიზაციებს, რომლებიც კონკურსის სამიზნე რეგიონებში არიან რეგისტრირებულები და იქვე საქმიანობენ.

იმ შემთხვევაში, თუ განმცხადებელი არაა რეგისტრირებული რომელიმე სამიზნე რეგიონში, ორგანიზაციამ უნდა წარმოადგინოს მითითებულ რეგიონებში მუშაობის დამადასტურებელი ინფორმაცია და შექმნას ალიანსი რომელიმე ორგანიზაციასთან, რომელიც რეგისტრირებულია და საქმიანობს სამიზნე რეგიონებიდან ერთ-ერთში.

პროექტის განხორციელებაში არ უნდა ჩაერთონ (როგორც გრანტის ფარგლებში ანაზღაურებადი თანამშრომლები): საჯარო მოხელეები, პოლიტიკური პარტიებისა და ორგანიზაციების წარმომადგენლები, საზოგადოებრივი მაუწყებლის თანამშრომლები, ან სხვა პირები, ვისაც პროექტის მიზნებსა და ამოცანებთან ნებისმიერი სახის ინტერესთა შეუთავსებლობა აქვთ.

დაინტერესებულ ორგანიზაციებს კონკურსის ფარგლებში მხოლოდ ერთი პროექტის შემოტანის შესაძლებლობა აქვთ.

**განაცხადის წარდგენის პროცედურა**

განმცხადებლებმა ევროპის ფონდში სრული საპროექტო განაცხადი უნდა წარადგინონ არაუგვიანეს **2023 წლის 23 იანვრის 16:00 საათისა,** ელექტრონული ფოსტის შემდეგ მისამართზე: info@epfound.ge (გთხოვთ, წერილის სათაურის ველში მიუთითეთ: *DPO Grant Competition*). კონკრეტულად, განმცხადებლებმა ფონდს შემდეგი დოკუმენტები უნდა წარუდგინონ (ნიმუშები ხელმისაწვდომია ფონდის ვებ გვერდზე <https://epfound.ge/ge/grantmaking/application-forms>):

* პროექტის სრული განაცხადი (ორგანიზაციის ბლანკით ან შტამპით და დირექტორის ხელმოწერით დამოწმებული)
* შევსებული ლოგიკური მოდელის ფორმა
* დეტალური და პუნქტების მიხედვით გაწერილი ბიუჯეტი (Excel-ის ფორმატში);
* განმცხადებელი ორგანიზაციის რეგისტრაციის მოწმობა და შედარების აქტი შემოსავლების სამსახურიდან

კონკურსში წარმოდგენილი პროექტები მხოლოდ განმცხადებელი ორგანიზაციის ნამუშევარს უნდა ასახავდეს. პლაგიატს შედეგად მოჰყვება კონკურსიდან ორგანიზაციისა და პროექტის დაუყოვნებელი დისკვალიფიკაცია.

კონკურსის ფარგლებში წარმოდგენილი ყველა მასალა და დოკუმენტი ევროპის ფონდის განკარგულებაში რჩება. განმცხადებლის მიერ წარმოდგენილ ინფორმაციას ფონდი მხოლოდ განხილვის მიზნით გამოიყენებს და არ გაუზიარებს გარეშე პირებს ან ორგანიზაციებს, გარდა საქართველოს კანონმდებლობით გათვალისწინებული ან ევროპის ფონდის დამფინანსებლების მოთხოვნის შესაბამისად განსაზღვრული შემთხვევებისა.

**საკონტაქტო ინფორმაცია**

ევროპის ფონდი, თბილისი, კავსაძის ქ. 3, მე-2 სართული, ტელ.: 225 39 42/43.

საკონტაქტო პირი: ვიქტორ ბარამია, პროგრამის მენეჯერი (vbaramia@epfound.ge).

**საგრანტო კონკურსის განრიგი:**

საგრანტო კონკურსის გამოცხადება: **2022 წლის 5 დეკემბერი**

კითხვა-პასუხის სესია ონლაინ: **2022 წლის 21 დეკემბერი, 16:00 საათი (თბილისის დროით).** რეგისტრაცია შესაძლებელია შემდეგ ბმულზე <https://bit.ly/3Fs8D1p>

განაცხადების წარდგენის ბოლო ვადა: **2023 წლის 23 იანვარი, 16:00 საათი** (თბილისის დროით).

1. მოქალაქეთა თანამონაწილეობა დემოკრატიული მმართველობის აუცილებელი კომპონენტია. ის არის პროცესი, რომელიც საშუალებას აძლევს მოქალაქეებს ჩაერთონ სოციალურ, პოლიტიკურ და ეკონომიკურ საკითხებთან დაკავშირებით პრობლემების გამოვლენაში, გადაწყვეტილების მოძიებასა და მიღებაში, რათა გავლენა მოახდინონ საჯარო პოლიტიკის ფორმირებაზე. მოქალაქეთა თანამონაწილეობა იგი დაფუძნებულია განსხვავებული ინტერესებისა და პოზიციების მქონე ინდივიდების და ჯგუფების დიალოგზე და მიმართულია პოზიტიური შედეგის მიღწევაზე. [↑](#footnote-ref-1)
2. სამოქალაქო მონიტორინგის პროცესში მოქალაქეები უშუალოდ მონაწილეობენ ხელისუფლების საქმიანობის, მათ შორის სახელმწიფო სერვისების მიწოდების, საჯარო პოლიტიკის ჩამოყალიბების, სახელმწიფო პროგრამების შემუშავებისა და განხორციელების კონტროლში. [↑](#footnote-ref-2)
3. მოქალაქეების მიერ განხორციელებული თანმიმდევრული, მტკიცებულებებზე დაფუძნებული ქმედებების ერთობლიობა, რომლის მიზანია კონკრეტული პრობლემის გადასაჭრელად საჯარო პოლიტიკის ფორმირებაზე ზეგავლენა. ადვოკატირების შედეგია მოქალაქეთა საჭიროებებზე დაფუძნებული საჯარო პოლიტიკა და სახელმწიფო სერვისების ხარისხიანი მიწოდება. თანამონაწილეობითი ადვოკატირება უზრუნველყოფს მოქალაქეთა, განსაკუთრებით მოწყვლადი ჯგუფების, უფლებების დაცვას და ინტერესთა გათვალისწინებას. ამ პროცესში აუცილებელია უზრუნველყოფილ იქნას მოქალაქეთა აზრის გათვალისწინება მათთვის საჭირბოროტო საკითხების თაობაზე. ადვოკატირების პროცესი ზრდის მოქალაქეების ხელმისაწვდომობას საჯარო ინფორმაციასა და მათთვის განკუთვნილ სერვისებზე; ის ხელს უწყობს მოქალაქეებს შეისწავლონ მათთვის მნიშვნელოვანი საჯარო პოლიტიკის და სერვისების ალტერნატივები, დააფიქსირონ პოზიცია და დაიცვან საკუთარი ინტერესები და უფლებები. ადვოკატირების ხერხები და ქმედებები მრავალფეროვანია, მათ შორის მედია კამპანია, თემის მობილიზება ფართო მხარდაჭერის მოპოვების მიზნით, საჯარო გამოსვლები, მტკიცებულებებზე დაფუძნებული კვლევა და ა.შ. [↑](#footnote-ref-3)
4. პროცესი, რომელიც ინიცირებულია საკუთრივ თემის, წარმომადგენლობითი ორგანიზაციისა ან სხვა დაინტერესებული მხარის მიერ, რათა შესაძლებლობების გაერთიანებით, ერთობლივი ძალისხმევით, მოხდეს აქტუალური პრობლემების გამოვლენა, პრიორიტეტების განსაზღვრა, რესურსების მობილიზაცია, გამოვლენილი პრობლემების გადაჭრის გზების დასახვა და ამ პრობლემების მოგვარება. [↑](#footnote-ref-4)